P. Hrušovský, podpredseda NR SR: (2002-04-05):
P. Finďo, poslanec: Ďakujem za slovo, pán predsedajúci. Predkladám váženej Národnej rade poslanecký návrh novely zákona, ktorým sa mení a dopĺňa zákon č. 280/1997 Z. z. o Spoločnej zdravotnej poisťovni v znení neskorších predpisov. Podľa súčasného znenia zákona Národnej rady Slovenskej republiky o Spoločnej zdravotnej poisťovni sú v nej povinne poistení, respektíve zo zákona poistení poistenci, ktorými sú príslušníci Policajného zboru Slovenskej republiky, vojaci, príslušníci Zboru väzenskej a justičnej stráže Slovenskej republiky, príslušníci Železničnej polície Slovenskej republiky, príslušníci Slovenskej informačnej služby, zamestnanci železníc, príslušníci Zboru požiarnej ochrany a zamestnanci obcí v mestských požiarnych zboroch. Tieto osoby nemajú na rozdiel od ostatných občanov Slovenskej republiky možnosť zvoliť si inú zdravotnú poisťovňu ako Spoločnú zdravotnú poisťovňu. Predkladaný návrh zákona na jednej strane zlučuje osoby uvedené v doterajšom ods. 2 a 3 § 10 do nového ods. 2, pričom poisťovni nevzniká povinnosť tieto osoby poistiť. Na strane druhej sa do tejto skupiny osôb presúvajú zo skupiny povinne poistených osôb príslušníci Slovenskej informačnej služby, zamestnanci Železníc Slovenskej republiky a príslušníci Zboru požiarnej ochrany a zamestnanci obcí v mestských požiarnych zboroch. Zužuje sa tak počet osôb, ktoré sú povinne poistené v Spoločnej zdravotnej poisťovni, pričom dotknuté osoby môžu byť aj naďalej poistené v Spoločnej zdravotnej poisťovni, ak o to prejavia záujem. Dôvodom týchto zmien je skutočnosť, že hoci má Spoločná zdravotná poisťovňa poistencov s pomerne vysokými príjmami, a tým s najvyšším vybraným poistným, má aj najvyššie náklady na jedného poistenca. Pritom na osoby, ktoré sú poistené v Spoločnej zdravotnej poisťovni zo zákona, sú kladené zvýšené nároky na ich zdravotný stav. Inými slovami povedané, poisťovňa poisťuje zo zákona iba zdravých a dobre zarábajúcich poistencov. Vysoké náklady sú sčasti spôsobené tým, že podľa súčasného znenia zákona sa z prostriedkov Spoločnej zdravotnej poisťovne hradia aj výkony takzvanej špecifickej zdravotnej starostlivosti nad rámec ustanovený Liečebným poriadkom. Táto situácia je v rozpore so základnou filozofiou systému zdravotného poistenia, ktorého cieľom je na základe solidarity poskytovať základnú zdravotnú starostlivosť. Predkladaný návrh zákona z uvedených dôvodov zavádza stav, keď by špecifická zdravotná starostlivosť bola hradená z prostriedkov zdravotného poistenia len v rozsahu stanovenom zákonom o Liečebnom poriadku, pričom špecifickú zdravotnú starostlivosť nad rámec Liečebného poriadku by uhrádzal zamestnávateľ týchto osôb. Systém zdravotného poistenia v Slovenskej republike by sa tak vyčistil od prvkov, ktoré ho v súčasnosti deformujú. Na základe povinného zdravotného poistenia by sa tak poskytovala zdravotná starostlivosť v rozsahu štandardných služieb na základe princípu solidarity. Návrh zakladá zvýšený nárok na štátny rozpočet Slovenskej republiky respektíve na rozpočty tých rozpočtových kapitol, z ktorých sú financovaní zamestnávatelia osôb uvedení v § 10 ods. 1 v sume zhruba 100 mil. Sk. Na strane druhej však tieto peniaze prídu do tých zdravotníckych zariadení, ktoré poskytujú špecifickú zdravotnú starostlivosť osobám uvedených v § 10 ods. 1. Predložený návrh zákona je v súlade s Ústavou Slovenskej republiky. Prosím o podporu tejto novely aj z toho dôvodu, že aj keď pán poslanec Tuchyňa predbehol v diskusii trošku program a vlastne diskutoval už k tomuto bodu programu, ale chcem vás poprosiť o podporu tohto návrhu z tohto dôvodu, že po prvé, Spoločná zdravotná poisťovňa má najvyšší výber poistného, má najzdravší poistný kmeň a pritom má najväčšie náklady na jedného poistenca pri poskytovaní zdravotnej starostlivosti, a po druhé, niektoré prvky v tomto zákone boli aj doteraz nesystémové. K dekonšpirácii vedie predsa povinnosť zamestnancov SIS, aby boli poistení v konkrétnej zdravotnej poisťovni, tam sa zužuje okruh osôb na zhruba 600 000, z ktorých sa potom dajú analýzou získať osoby, ktoré sú pracovníkmi SIS. Čiže tento argument neobstojí. Ďalej neobstojí ani ten argument, že uniformované zložky majú mať osobitnú zdravotnú starostlivosť na základe všeobecného zdravotného poistenia. Na to musia mať samostatné zdravotné poistenie alebo doplnkové poistenie, to predsa nie je normálne, aby osoby, ktoré sú zdravé, brali najväčšie finančné zdroje zo systému zdravotnej starostlivosti a osoby, ktoré sú choré, za tie platí štát 378 Sk mesačne. Takže ja by som poprosil skutočne o podporu tohto návrhu, pretože tento návrh je systémový na rozdiel od názoru pána poslanca Tuchyňu. A chcem aj to povedať, že zákon o zdravotnom poistení neprešiel medzirezortným pripomienkovým konaním, nie je schválený vládou a nie je ani predložený do Národnej rady. V tomto volebnom období s istotou blízkou sto percentám môžem povedať, že sa taký zákon neprijme a odkladať rozhodnutia len kvôli tomu, že sa nejaký zákon v budúcnosti má prijať, pokladám za neprimerané. Ďakujem.